Avanceret teknologi skal få nordjyderne hurtigere på benene

En robot skal gøre det endnu lettere at blive opereret på Aalborg Sygehus. Den er bestilt og bliver leveret til foråret. Cheflæge ved Aalborg Sygehus, Tove Nilsson, ser frem til, at robotten kommer i brug inden sommerferien. - Den vil være en stor gevinst for patienterne, for den vil sikre en endnu bedre kvalitet af operationerne på Aalborg Sygehus. Samtidig vil det ved hjælp af robotten være muligt at udføre flere operationer som kikkertoperationer frem for at åbne patienten op, og det betyder, at patienterne hurtigere kommer på benene efter en operation og samtidig slipper for store ar, fortæller Tove Nilsson. Pris 11 mio. kr. Ved en operation med robotkirurgi sidder kirurgen ved en computer, som overfører kirurgens bevægelser til robottens arme. Robottens arme kan drejes i alle tænkelige vinkler og et tredimensionelt kamera sørger for, at kirurgen fra alle vinkler kan se præcist, hvad der sker under operationen. - Robotten vil sikre de nordjyske patienter et stort kvalitetsløft, og vi glæder os til at tage den i brug, siger Tove Nilsson. Robotten har kostet cirka 11 mio. kroner og er finansieret af dels Det Obelske Familiefond, dels af Region Nordjylland.